recursal/SuperWikiNEXT-32B huggingface dataset:
Krzysztof Hołowczyc vuonna 2007.
**Krzysztof Wiesław Hołowczyc** (s. 4. kesäkuuta 1962 Olsztyn, Puola) on puolalainen ralliautoilija. Hän voitti rallin Puolan mestaruuden vuosina 1995–1996 ja 1999 sekä Euroopan mestaruuden vuonna 1997. WRC-sarjassa Hołowczyc kilpaili ensimmäistä kertaa vuonna 1996 Ruotsin rallissa. Hän kilpaili yksittäisiä kilpailuja vuosina 1996–2000, 2003 ja 2009. Hänen Argentiinan kilpailussa ajamansa 7. sija oli pitkään Puolan paras sijoitus rallikilpailuissa. 

Kun Puolan ralli, jonka Hołowczyc oli voittanut kolme kertaa, palasi rallin maailmanmestaruussarjan kilpakalenteriin vuonna 2009, Hołowczyc sijoittui kilpailussa kuudenneksi ottaen ensimmäiset pisteensä WRC-sarjassa. Hołowczyc on toinen puolalaiskuljettaja, joka on ajanut pisteille WRC-sarjassa. Hołowczyc on osallistunut myös Dakar-ralliin vuosina 2005, 2009 ja 2010 sijoittuen parhaimmillaan viidenneksi. Hołowczyc on saanut hopeisen Cross of Merit -mitalin vuonna 2000 ja kultaisen vuonna 2005.

Hołowczyc oli Euroopan parlamentin jäsen vuosina 2007-2009. Ralliautoilu-uransa hän lopetti elokuussa 2015.

Hołowczycilla on vaimonsa Danutan kanssa tyttäret Karolina, Alicja ja Antonina.

Lähteet
-------

1. ↑  Krzysztof Hołowczyc *Euroopan parlamentti*. Viitattu 3.12.2015.
2. ↑  Baja Poland. Hołowczyc wygrał rajd i oficjalnie zakończył karierę rajdową *Sport.pl*.  30.8.2015.  Arkistoitu 4.3.2016. Viitattu 31.8.2015. (puolaksi)
3. ↑  Zwycięstwo na koniec kariery. "Hołek" rezygnuje z rajdów *TVN 24*.  31.8.2015. Viitattu 31.8.2015. (puolaksi)
4. ↑  Hołek znów ma córkę *Olsztyn24.com*.  6.4.2008. Viitattu 31.8.2015. (puolaksi)
5. ↑  Samiec alfa i jego kobiety *Uwaga!*.  25.1.2015. Viitattu 31.8.2015. (puolaksi)


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Puola

 |

 |
**Christian Hobin** (27. marraskuuta 1816 Jurva – 20. huhtikuuta 1882 Kuopio) oli suomalainen apteekkari, tilanomistaja ja sahateollisuuden uranuurtaja.

Elämäkerta
----------

Hobinin vanhemmat olivat kapteeni Gustaf Hobin ja Kristina Beata Böcker. Hobin toimi Kuopiossa apteekkari Johan August Kellgrenin palveluksessa 1831–1839 ja sitten eri apteekeissa Kuopion lisäksi Turussa ja Tampereella. Proviisoriksi valmistuttuaan hän hankki apteekkioikeudet Jyväskylästä 1847, rakensi sinne lisäksi seuraavana vuonna 30-paikkaisen sairaalan ja sen oheen terveyskylpylän. 1849 hän osti Laukaasta maatilan, jossa 1857 laskettiin olleen 162 lypsylehmää lampaiden lisäksi. Hobin hankki myös metsäomistuksia ja osuuden vesisahaan, vaikkakin keskittyi lopulta karjatalouteen ja puukauppaan. Hän tosin aloitti myös laivaveistämön ja vientihöyrysahan rakentamisen nykyisen Kotkan paikalle, mutta senaatti asetti paikan vuokraehdot niin korkeiksi, että hanke kaatui. Viljakaupoissaan Hobin velkaantui niin pahoin, että Suomen Pankki haki hänet konkurssiin 1866, ja viimeiset elinvuotensa hän toimi Kuopion läänin viinanpolttimoiden tarkastajana.

Hobinin puoliso vuodesta 1860 oli Ida Maria Lovisa Wallenius (1827–1916).

Lähteet
-------

1. 1 2 3 4  Kansallisbiografia viitattu 1.9.2014 (maksullinen)
2. ↑  Otavan Iso tietosanakirja, Otava 1968, osa 3, p. 798


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Kansallisbiografia
* Uppslagsverket Finland
* Biografiasampo

 |

 |
**Herbert Morrison** (14. toukokuuta 1905–10. tammikuuta 1989) oli yhdysvaltalainen radioselostaja, jonka värikäs, tunteiden kyllästämä lähetys ilmalaiva LZ 129 Hindenburgin tuhosta 6. toukokuuta 1937 on jäänyt viestinnän historiaan. Radiolähetys tallennettiin pikalevylle ja se lähetettiin valtakunnallisesti seuraavana päivänä.

> »Se syöksyy alas. Kauhea onnettomuus. Hyvä jumala...siirtykää pois tieltä. Se puhkeaa liekkeihin ja sortuu kiinnitysmaston päälle. Varmasti kaikki ovat yhtä mieltä siitä, että tämä on hirvittävää, pahimpia maailmaa kohdanneita onnettomuuksia. Aijai, liekit nuolevat taivasta 120–150 metrin korkeudelle, kauhea onnettomuus, hyvät kuuntelijat. Savua ja liekkejä nyt, ja runko putoaa maahan, ei ihan osunut mastoon. Voi ihmissukua ja matkustajia!»   
> ()
> 
> 

Radioselostus Hindenburgin tuhosta.Äänitiedostojen kuunteluohjeet

Onnettomuusselostuksen aikaan Morrison työskenteli chicagolaiselle WLS-radioasemalle. Hän palveli myöhemmin ilmavoimissa (USAAF) toisen maailmansodan aikana ja toimi pittsburghilaisen televisiokanavan WTAE-TV:n ensimmäisenä uutispäällikkönä.

Lähteet
-------

1. ↑  Time CNN: Transport: Oh, the Humanity! (17.5.1937) (Arkistoitu – Internet Archive) haettu 18.9.2009
2. ↑  The History of WSL Radio: The Prairie Farmer haettu 18.9.2009
3. ↑  New York Times: obituaries - Herbert Morrison, 83, Hindenburg Reporter (11.1.1989) haettu 18.9.2009

Aiheesta muualla
----------------

* otr.com: Radio Days - Hindenburg, sivulla myös äänitallenne radiolähetyksestä (englanniksi)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* VIAF

 |
|  |
| Kansalliset | 
* Saksa
* Yhdysvallat

 |
|  |
| Taiteenala | 
* MusicBrainz

 |

 |
**Anquan Kenmile Boldin** (s. 3. lokakuuta 1980, Pahokee, Florida) on yhdysvaltalainen entinen amerikkalaisen jalkapallon ammattilainen. Boldin pelasi 14 kautta NFL-liigassa edustaen neljää eri seuraa. Pelipaikaltaan Boldin oli laitahyökkääjä. Hänet valittiin urallaan kolmesti NFL:n tähdistöotteluun Pro Bowliin.

Ura
---

Arizona Cardinals varasi Floridan osavaltionyliopiston joukkueessa yliopistojalkapalloa pelanneen Boldinin NFL:n vuoden 2003 varaustilaisuudessa, tilaisuuden toisella kierroksella. Hän pelasi Cardinalsissa seitsemän kauden ajan yhdessä toisen tähtilaitahyökkääjän Larry Fitzgeraldin kanssa, kunnes siirtyi ennen kauden 2010 alkua Baltimore Ravensiin.

Boldin pelasi Ravensissä kolme kautta, joiden aikana hän voitti Super Bowlin vuonna 2013. Boldin pelasi tämän jälkeen San Francisco 49ersissa kolme kautta ja Detroit Lionsissa kauden. Hänellä oli kaudeksi 2017 jo sopimus Buffalo Billsin kanssa, mutta hän päätti lopettaa uransa.

Lähteet
-------

1. 1 2  Anquan Boldin ESPN. Viitattu 31.1.2013. (englanniksi)
2. ↑  Veteran WR Anquan Boldin retires after 14 seasons *nfl.com*. Viitattu 16.2.2019. (englanniksi)
**Hermann Hreiðarsson** (s. 11. heinäkuuta 1975 Vestmannasaaret, Islanti) on islantilainen jalkapalloilija, pelipaikaltaan puolustaja. Hän edustaa Mestaruussarjassa pelaavaa Coventrya.

Hermann kuuluu Islannin jalkapallomaajoukkueen vakionimiin ja avainpelaajiin ja hän yksi maansa tunneituimmista pelaajista. Hän on voittanut urallaan FA Cupin.

Ura
---

### Seurajoukkueissa

Hermann aloitti uransa Islannin pääsarjassa IBV:n joukkueessa. Hermann pelasi seurassa vuoteen 1997, jonka jälkeen hän siirtyi Crystal Palaceen. Hän pelasi seurassa vielä yhden kauden, jonka jälkeen hän siirtyi The Football Leaguen Brentfordiin, jossa hän voitti mestaruuden ja teki kuusi maalia. Seuraavaksi kaudeksi hän siirtyi Valioliigaan Wimbledoniin.

Seuraavat vuodet 2000–2003 Hermann vietti Ipswich Townissa, jossa hän pelasi 102 ottelua ja teki kaksi maalia. Seuraavaksi hän siirtyi Valioliigaan Charlton Athleticin joukkueeseen, jossa hän vietti seuraavat neljä vuotta.

25. toukokuuta 2007 Hermann kirjoitti kahden vuoden sopimuksen Portsmouthin kanssa. 29. syyskuuta 2007 Hermann teki ensimmäisen maalinsa Portsmouthin 7–4-voitossa Readingista. Seuraavalla viikolla 7. lokakuuta hän onnistui maalinteossa Fulhamia vastaan. Hreiðarsson sai hienon päätöksen kaudelleen 17. toukokuuta 2008, kun Portsmouth kaatoi Cardiff Cityn FA Cupin loppuottelussa Wembleyllä 1–0. Hreiðarsson teki kaudella 2008–2009 kaksi maalia kahdessa ottelussa, Liverpoolia ja Manchester Cityä vastaan.

### Maajoukkue

Hermann teki maajoukkuedebyyttinsä Islannin paidassa Kyprosta vastaan kesällä 1996. Hermannista on tullut joukkueen runkopelaajia ja hän on pelannut 80 ottelua ja tehnyt niissä viisi maalia.

Hän on edustanut Islantia vuosien 2004 ja 2008 EM-kilpailujen karsinnoissa. Tämän lisäksi hän pelasi vuosien 2006 ja 2010 MM-kisojen karsinnoissa.

Saavutuksia ja palkintoja
-------------------------

**Íþróttabandalag Vestmannaeyja**

* Islannin pääsarjamestaruus: 1997

**Portsmouth**

* FA Cupin voitto 2008

Lähteet
-------

1. 1 2  Phil McNulty: Portsmouth 1-0 Cardiff *BBC Sport*.  17.5.2008. BBC. Viitattu 23.9.2009.  (englanniksi)
2. 1 2 3  HREIÐARSSON (Hermann Hreiðarsson) *footballdatabase.com*. Viitattu 23.9.2009.  (englanniksi)
3. ↑  John Sinnott: Pompey sign defender Hreidarsson *BBC Sport*.  25.7.2007. BBC. Viitattu 23.9.2009.  (englanniksi)
4. ↑  Stuart Roach: Portsmouth 7-4 Reading *BBC Sport*.  29.9.2007. BBC. Viitattu 23.9.2009.  (englanniksi)
5. ↑  David McIntyre: Fulham 0-2 Portsmouth *BBC Sport*.  7.10.2007. BBC. Viitattu 23.9.2009.  (englanniksi)
6. ↑  Saj Chowdhury: Portsmouth 2-3 Liverpool *BBC Sport*.  7.2.2009. BBC. Viitattu 23.9.2009.  (englanniksi)
7. 1 2  Hermann Hreidarsson *ESPN*. ESPN Inc. Viitattu 23.9.2009. [vanhentunut linkki] (englanniksi)
8. 1 2  Hermann Hreidarsson *ESPN*. ESPN Inc. Viitattu 23.9.2009. [vanhentunut linkki] (englanniksi)


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet Muokkaa Wikidatassa | 
* VIAF

 |

 |
Neftçalan piiri Azerbaidžanin kartalla.
**Neftçalan piirikunta** (azer. *Neftçala rayonu*, ven. Нефтечалинский район, *Neftetšalinski raion*) on paikallishallintoalue Azerbaidžanissa. Vuonna 1940 perustetun piirin pinta-ala on 1451,7 neliökilometriä. Asukkaita on 80 400 henkeä (vuonna 2010).

Neftçalan piiri sijaitsee Azerbaidžanin kaakkoisosassa Kaspianmeren rannalla. Se rajoittuu etelässä Lənkəranin ja Masallın, lännessä Cəlilabadin ja Biləsuvarin sekä pohjoisessa Salyanin piireihin. Seudun halki virtaa Kurajoki.

Piirin keskus on Neftçalan kaupunki. Muita merkittävämpiä paikkakuntia ovat Bankən, Xıllın ja Həsənabadin taajamat. Kuntia on yhteensä 27 ja kyliä 48. Kaupunkiväestön osuus on 47,5 % (vuonna 2010).

Aikaisemmin seudulla oli huomattava venäläisvähemmistö (13,5 % vuonna 1959). Vuoden 1999 väestönlaskennan mukaan 99,6 % asukkaista on azereja.

Seudun talous perustuu öljyn, maakaasun ja kaviaarin tuotantoon. Maatalous on erikoistunut puuvillan ja viljan viljelyyn sekä karjanhoitoon.

Nätävyyksiin kuuluvat Fatimeyi Zəhran moskeija Xıllıssä, kalatehtaan rakennus Bankəssa, Qoltuqin kirkko ja Heydər Almazovin mausoleumi (kaikki 1800-luvulta) sekä kotiseutumuseo.

Paikallislehtenä ilmestyy *Gündoğar*.

Lähteet
-------

1. 1 2  Azərbaycan Respublikası Dövlət Statistika Komitəsi: Azərbaycanın regionları *azstat.org*. Viitattu 28.2.2011. (azeriksi)
2. ↑  Etno-Kavkaz: Naselenije Azerbaidžana *ethno-kavkaz.narod.ru*. Viitattu 30.6.2011. (venäjäksi)
3. ↑  Ethnic composition of Azerbaijan 1999 *pop-stat.mashke.org*. Viitattu 28.2.2011. (englanniksi)

Aiheesta muualla
----------------

* Neftçalan piirin sivusto (azeriksi)
* Azerbaidjan: Territorial and administrative units (azeriksi), (englanniksi), (venäjäksi)

Azerbaidžanin piirikunnat ja kaupungit

|  |  |
| --- | --- |
| Piirikunnat | Ağcabədi • Ağdam • Ağdaş • Ağstafa • Ağsu • Apšeron • Astara • Babək\* • Balakən • Bərdə • Beyləqan • Biləsuvar • Cəbrayıl • Cəlilabad • Culfa\* • Daşkəsən • Füzuli • Gədəbəy • Goranboy • Göyçay • Göygöl • Hacıqabul • İmişli • İsmayıllı • Kəlbəcər • Kəngərli\* • Kürdəmir • Laçın • Lənkəran • Lerik • Masallı • Neftçala • Oğuz • Ordubad\* • Qax • Qazax • Qəbələ • Qobustan • Qubadlı • Quba • Qusar • Saatlı • Sabirabad • Şabran • Şahbuz\* • Salyan • Şamaxı • Samux • Sədərək\* • Şəki • Şəmkir • Şərur\* • Siyəzən • Şuşa • Tərtər • Tovuz • Ucar • Xaçmaz • Xızı • Xocalı • Xocavənd • Yardımlı • Yevlax • Zaqatala • Zəngilan • Zərdab |
| Kaupungit | Baku • Gəncə • Lənkəran • Mingəçevir • Naftalan • Nahitševan\* • Şəki • Şirvan • Sumqayıt • Xankəndi • Yevlax |

Tähdellä \* merkityt piirikunnat ja kaupungit kuuluvat Nahitševanin autonomiseen tasavaltaan.
Jamie Hewlett
**Jamie Christopher Hewlett** (s. 3. huhtikuuta 1968) on englantilainen sarjakuvapiirtäjä. Hänet tunnetaan eritoten Tank Girlin piirtäjänä ja Gorillazin animaattorina.

Nuoruutensa Hewlett vietti Horshamin kaupungissa, West Sussexissa, Englannissa ja opiskeli Tanbridgen House Schoolissa. Hänen piirtäjänlahjansa tulivat esiin varhain – hän avusti yhdellä töistään tieturvallisuuskampanjaa, joka pääsi kansalliseen televisiokilpailuun.

Opiskellessaan Northbrook Collegessa Hewlett, Alan Martin ja Philip Bond tekivät fanilehteä nimeltä Atomtan. Tämä sai sarjakuvapiirtäjä Brett Ewinsin kiinnostumaan kaksikosta ja pyysi Hewlettiä ja Martinia tekemään uutta materiaalia lehteen, jota hän toimitti yhdessä Steve Dillonin kanssa vuonna 1988. Deadline magazine koostui eri sarjakuvapiirtäjien stripeistä ja musiikki- sekä kulttuuriartikkeleista. Martin ja Hewlett loivat Tank Girlin, anarkistisen panssarivaunulla ajavan punkkariteinitytön. Tank Girlin suosio kasvoi nopeasti ja tämä nousi Deadlinen suosituimmaksi osioksi.

Hewlettin erikoinen tyyli sai suosiota, ja hän ryhtyi kuvittamaan levyjen kansia eri yhtyeille, kuten Senseless Things ja Cud.

Vuonna 1992 Hewlett oli jo melko tunnettu nimi sarjakuvateollisuudessa ja yksi niistä harvoista, jotka pääsivät kuuluisuuteen sarjakuvapiirtäjänä. MGM teki vuonna 1995 Tank Girlistä elokuvan, jonka pääosaa näytteli Lori Petty. Elokuva ei kuitenkaan menestynyt, eikä se muistuttanut sarjakuvaa tarpeeksi fanien harmiksi.

Musiikillinen ura
-----------------

Vuonna 1998 Hewlett aloitti Gorillaz-projektin, jossa neljä animoitua hahmoa, Noodle, 2D, Russel ja Murdoc, toimivat yhtyeen jäseninä. Musiikillisesti Gorillaz yhdistelee folkia, rockia ja rappia. Tiiviimmässä yhteistyössä Hewlett on ollut Blur-yhtyeen Damon Albarnin kanssa. Hän teki Albarnin kanssa vuonna 2008 musikaalin *Monkey: Journey to the West*. 

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Espanja
* Ranska
* BnF data
* Katalonia
* Saksa
* Suomi (KANTO)
* Yhdysvallat
* Tšekki
* Alankomaat
* Puola

 |
|  |
| Taiteenala | 
* Grammy Awards
* MusicBrainz
* RKD Artists

 |
|  |
| Muut | 
* Europeana
* IdRef

 |

 |
**Luminița Anghel** (s. 7. lokakuuta 1968 Bukarest) on romanialainen laulaja-lauluntekijä ja TV-juontaja. Parhaiten hänet tunnetaan osallistumisestaan Eurovision laulukilpailuun 2005 yhdessä Sistem-yhtyeen kanssa. Ukrainan Kiovassa järjestetyssä kilpailussa kokoonpanon kappale "Let me try" voitti ensin semifinaalin ja sijoittui lopulta finaalissa kolmanneksi, mikä on Romanian kaikkien aikojen paras sijoitus.

Eurovision 2010 ja 2013
-----------------------

Luminița Anghel osallistui Tony Tomasin ja Adrian Piperin kanssa Romanian Eurovision-karsintakilpailuun 2010 kappaleella "Save their lives". Trio ylsi 6. maaliskuuta pidetyssä finaalissa toiseksi.

Vuonna 2013 Anghel pyrki jälleen maansa Eurovision-edustajaksi, tällä kertaa sooloartistina. Latinosävytteinen kappale "Unique" sijoittui finaalin kolmannelle sijalle.

Politiikassa
------------

Vuoden 2008 Romanian parlamenttivaaleissa Luminița Anghel oli sosiaalidemokraattien ehdokkaana Bukarestin edustajaksi edustajainhuoneeseen.

Yksityiselämä
-------------

Anghel meni miehensä kanssa naimisiin siviilivihkimisellä lokakuussa 2011. Pari meni uudelleen naimisiin Espanjassa maaliskuussa 2012 ortodoksisin menoin.

Diskografia
-----------

### Albumit

* Şansa e de partea mea
* Promisiuni

### Singlet

* Let me try
* Love will come
* My everything

Katso myös
----------

* Eurovision laulukilpailu 2005

Aiheesta muualla
----------------

* Virallinen kotisivu (romaniaksi)
* Luminița Anghel eurovision.tv:ssä (englanniksi)

Lähteet
-------

1. ↑  Eurovision Song Contest 2005 Final Eurovision. Viitattu 22.7.2013. (englanniksi)
2. ↑  Cezar takes it home for Romania Eurovision. Viitattu 22.7.2013. (englanniksi)


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Taiteenala | 
* MusicBrainz

 |
|  |
| Muut | 
* Europeana

 |

 |
**Vanessa Nakate** (s. 15. marraskuuta 1996) on ugandalainen ilmastoaktivisti. Vuonna 2020 BBC nosti hänet 100 Women -listalleen.

Tausta ja yksityiselämä
-----------------------

Nakate syntyi Kampalassa vuonna 1996. Hän valmistui Makerere University Business School -yliopistosta vuonna 2019 pääaineenaan liikejohtaminen.

Aktivismi
---------

Ensimmäisen mielenosoituksensa Nakate järjesti yksin joulukuussa 2018 Ugandan parlamenttitalon edessä. Hän kertoo saaneensa idean ilmastoaktivismiin Greta Thunbergilta ja järjestää mielenosoituksensa perjantaisin tai lauantaisin ruuhka-aikaan 7–8 välillä.

Nakate on myös perustanut Rise up Climate Movement -liikkeen, jonka pyrkimyksenä on tuoda esille afrikkalaisten ääniä koskien ilmastonmuutosta ja sen aiheuttamia haittoja kansainvälisessä kontekstissa.

Vuonna 2020 Nakate kertoi, että ilmastoaktivismi Ugandassa eroaa kahdella merkittävällä tavalla ilmastoaktivismista Euroopassa: ihmisillä ei ole riittävästi tietoa ilmastonmuutoksesta ja sananvapaus ovat Afrikassa huonommalla tolalla verrattuna Eurooppaan..

Maaliskuussa 2022 ugandalaiset ympäristöaktivistit hyökkäsivät TotalEnergiesin megaöljyprojektiin Itä-Afrikassa. Ranskan kansalliskokous otti vastaan ​​neljä johtavaa nuorisoaktivistia lobbaamaan hallitusta ottamaan kantaa hankkeeseen. Vanessa Nakate oli yksi heistä..

Lähteet
-------

1. ↑  How Europe’s decisions on climate change reverberate across Africa *www.euractiv.com*.  8.12.2020. Viitattu 27.4.2021. (englanniksi)
2. 1 2  Frank Kisakye: 22-year-old Nakate takes on lone climate fight *The Observer - Uganda*. Viitattu 27.4.2021. (englanniksi)
3. ↑  Youth Advocates for Climate Activism Leading Resistance Movements – Emory Office of Sustainability Initiatives *sustainability.emory.edu*. Viitattu 27.4.2021.
4. ↑  Vanessa Nakate – Office of the Secretary-General’s Envoy on Youth *un.org*. Viitattu 27.4.2021. (englanniksi)
5. ↑  Vanessa Nakate: 'Many people are not yet aware of the dangers of climate change' *Deutsche Welle*.  2.9.2020. Viitattu 27.4.2021. (englanniksi)
6. ↑  [ Africa
African youth activists in French National Assembly over Total's oil pipeline in East Africa] *RFI*.  3.17.2022. Viitattu 17.3.2022. (englanniksi)

Aiheesta muualla
----------------

* Nakaten Twitter-tili

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa
* Yhdysvallat
* Alankomaat

 |
|  |
| Muut | 
* IdRef

 |

 |
Anton Bezenšek **Anton Bezenšek** (15. huhtikuuta 1854 – 11. joulukuuta 1915) oli slovenialainen opettaja ja pikakirjoittaja, joka sovitti saksalaisen Gabelsbergerin pikakirjoitusjärjestelmän eteläslaavilaisille kielille.

Bezenšek opiskeli muun muassa bulgarian, kreikan ja latinan kieliä, ja suoritti Zagrebissa tutkinnon filosofisesta tiedekunnasta. Bezenšek julkaisi vuonna 1876 Gabelsbergerin järjestelmästä sovituksen sloveenin kielelle.

Bulgarian itsenäistymisen jälkeen Bezenšek kutsuttiin maahan huolehtimaan parlamentin pikakirjoituksesta ja opettamaan pikakirjoitusta. Bezenšek sovitti Gabelsbergerin järjestelmän bulgarian kielelle 1879, ja järjestelmä julkaistiin vuonna 1881. Bezenšek toimi parlamentissa vuoden 1887 loppuun, minkä jälkeen hän muutti Plovdiviin ja toimi siellä opettajana. Vuonna 1905 Bezenšek muutti takaisin Sofiaan ja toimi aluksi opettajana, myöhemmin pikakirjoituksen lehtorina yliopistossa.

Lähteet
-------

* Dowerg, Rudolf: *Entwicklungsgeschichte des Gabelsbergerschen Systems*. Heckners Verlag, 1915.
* Entscheff, Boris: Anton Bezenschek. Bulgarian pikakirjoitusjärjestelmän luoja.  *Pikakirjoituslehti*, 1973, nro 3, s. 13.
* Melin, Olof Werling: *Stenografiens historia*. 2. osa. Tukholma: Nordiska Bokhandeln, 1929.
* Šlebinger, Janko: Bezenšek Anton *Slovenski Biografski Leksikon*.  Arkistoitu 23.8.2011. Viitattu 5.4.2010.

### Viitteet

1. ↑  Šlebinger
2. ↑  Entscheff
3. ↑  Melin, s. 529
4. ↑  Melin, s. 530
5. ↑  Dowerg, s. 366


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* VIAF

 |
|  |
| Kansalliset | 
* Saksa
* Italia
* Yhdysvallat
* Tšekki
* Puola

 |
|  |
| Henkilöt | 
* Deutsche Biographie

 |

 |
**Tatjana Konstantinovna Gutsu** (ven. Татьяна Константиновна Гуцу, ukr. Тетяна Костянтинівна Гуцу, *Tetyana Kostyantynivna Hutsu*, s. 5. syyskuuta 1976 Chișinău, Moldavian SNT) on entinen ukrainalainen telinevoimistelija ja olympiavoittaja. Hän saavutti arvokisavoittoja vuosina 1991 ja 1992.

Gutsu saavutti Barcelonan 1992 olympialaisissa kultaa henkilökohtaisessa neliottelussa ja joukkuekilpailussa. Lisäksi hän saavutti hopeaa eritasonojapuilla ja pronssia permannolla. Hän epäonnistui pahasti joukkuekilpailun puomiosuudella mutta henkilökohtaisessa neliottelussa hän oli puomilla paras.

Vuonna 1991 Indianapolisin MM-kilpailuissa Gutsu voitti kultaa joukkuekilpailussa sekä saavutti hopeaa puomilla ja eritasonojapuilla. Vuonna 1992 Nantesin EM-kilpailuissa Gutsu voitti kultaa moniottelussa, eritasonojapuilla ja hypyssä sekä saavutti hopeaa puomilla ja pronssia permannolla; joukkuekilpailu ei kuulunut ohjelmaan.

Lähteet
-------

* Tatjana Gutsun olympiasijoitukset Sports Reference LLC.  Arkistoitu 7.1.2011. Viitattu 18.4.2010. (englanniksi)
* Sports123.com: Voimistelutilastot *sports123.com*. Viitattu 18.4.2010. (englanniksi)
Vojvodinan unkarilaisia kansallispuvuissaan tanssimassa csárdásia.
**Csárdás** (unkarinkielinen ääntämys [ˈtʃaːrdaːʃ]) on unkarilainen kansanmusiikki- ja tanssityyli, jonka muoto ja rytmi on peräisin verbunkos-tanssimusiikista. Se kehittyi vähitellen vuodesta 1835 lähtien. Csárdásin kehitykseen ja suosioon vaikutti viulisti Márk Rózsavölgyi, joka oli aikansa merkittävimpiä tanssimusiikin säveltäjiä. Csárdás oli 1850- ja 1860-luvuilla unkarilaisen kansanmusiikin tärkein laji, mutta vuosisadan loppuun mennessä se kangistui ja vakiintui tiettyyn muotoon.

Csárdásin tahtilaji on 2/4 tai 4/4, ja sille on tyypillistä tempon vaihtelu: se alkaa hitaasti mutta kiihtyy loppua kohti nopeaksi. Unkarin lisäksi csárdás tunnetaan myös useimmissa sen naapurimaissa. Nimitys tulee unkarin kielen sanasta *csárdá*, joka merkitsee kapakkaa tai ravintolaa. Csárdásia kutsutaan myös "idän tangoksi".

ÄäninäytteetVittorio Monti: *Csárdás* (1904)Äänitiedostojen kuunteluohjeet

Tunnetuin csárdás on Vittorio Montin Csárdás, vuodelta 1904. Se sävellettiin pääosin viululle, mutta se voidaan esittää myös pianon, haitarin tai orkesterin säestämänä. Se on ainoa laajalti tunnettu Vittorio Montin sävellys, ja se kuuluu mustalaisorkesterien vakio-ohjelmistoon.

Lähteet
-------

1. ↑  Bence Szabolcsi: A Concise History of Hungarian Music *mek.niif.hu*. Viitattu 2.7.2010. (englanniksi)
2. ↑  Göran Forsling: Csárdás Forever *Music Web International*. Viitattu 2.7.2010. (englanniksi)
**Lənkəran** (myös *Lenkoran*, ven. Ленкора́нь) on kaupunki Azerbaidžanissa. Se sijaitsee Lenkoranin alangolla Kaspianmereen laskevan Lənkəranjoen suussa 268 kilometriä Bakusta lounaaseen. Kaupunki on sitä ympäröivän, mutta siihen itse kuulumattoman Lənkəranin piirin keskus. Sen kautta kulkee Bakun ja Astaran välinen rautatie ja M3-valtatie. Kaspianmeren rannalla on satama ja kaupungissa on myös kansainvälinen lentokenttä. Asukkaita on 50 700 henkeä (vuonna 2010).

1700-luvulla Lənkəran oli Tališin kaanikunnan pääkaupunki. Iranilaiset hävittivät sen 1800-luvun alussa ja rakensivat linnoituksen, jonka venäläiset valtasivat vuonna 1813. Vuodesta 1846 lähtien Lənkəran oli Bakun lääniin kuuluneen kihlakunnan keskus. 1800-luvun lopussa siellä asui tališeja, venäläisiä ja armenialaisia.

Nykyään Lənkəran on ilmastoltaan subtrooppisen maatalousalueen keskus, jossa toimii elintarvike-, huonekalu- ja tekstiiliteollisuutta. Kaupungissa on yliopisto ja teatteri. Nähtävyyksiin kuuluu entisen kaanin palatsin paikalle rakennettu historiallinen museo. Lähistöllä sijaitsee Hirkanin kansallispuisto.

Lähteet
-------

1. 1 2  *Bolšaja Sovetskaja Entsiklopedija, tom 14*, s. 330. Moskva: Sovetskaja Entsiklopedija, 1973.
2. ↑  World Gazetteer: Azerbaijan: largest cities and towns and statistics of their population *world-gazetteer.com*. Viitattu 11.3.2011. (englanniksi)[vanhentunut linkki]
3. ↑  *Entsiklopeditšeski slovar Brokgauza i Jefrona (CD-rom)*. Moskva: Adept, 2002 (alkuperäisjulkaisu 1890–1907).

Aiheesta muualla
----------------

* Lənkəranin kaupungin sivusto (azeriksi), (englanniksi), (venäjäksi)
* Azerb.com: Lenkoran (Lankaran) (englanniksi)
**Harold Spencer Jones** (29. maaliskuuta 1890 Kensington, Lontoo – 3. marraskuuta 1960) oli englantilainen tähtitieteilijä, Royal Societyn jäsen ja Astronomer Royal vuosina 1933-1956.

Elämäkerta
----------

Spencer Jones kävi koulua Latymer Upper Schoolissa ja opiskeli sen jälkeen Cambridgen yliopiston Jesus Collegessa. Siellä hän suoritti oppiarvon vuonna 1911 ja sai opetusviran.
Vuonna 1913 hänestä tuli Green­wichin kunin­kaallisen observa­torion yli­assistentti, ja vuonna 1923 hän sai viran Hyvän­toivon­niemen observatoriossa Etelä-Afrikassa. Vuonna 1933 hän palasi Greenwichiin, kun hänet nimitettiin Frank Dysonin seuraajana kuninkaalliseksi tähtitieteilijäksi (Astronomer Royal).

Hän toimi Royal Astronomical Societyn puheenjohtajana vuosina 1937-1939 ja Kansainvälisen tähti­tieteellisen unionin puheenjohtajana vuosina 1945-1948.

Spencer Jones määritti auringon parallaksin tekemällä havaintoja asteroidi Eroksesta sen ollessa vuosina 1930-1931 poikkeuksellisen lähellä.

Vuonna 1956 Spencer Jonesin seuraajaksi Astronomer Royalina tuli Richard Woolley, joka virkaan astuessaan vastasi erääseen lehdistön kysymykseen: "Avaruus­matkailu on täyttä pötyä."
 Samaan tapaan väitetään myös Spencer Jonesin sanoneen vielä vuonna 1957, vain kaksi viikkoa ennen kuin Sputnik lähetettiin avaruuteen.

Kunnianosoitukset
-----------------

### Palkinnot

* Royal Astronomical Societyn kultamitali (1943)
* Royal Medal (1943)
* Bruce-mitali (1949)
* British Horological Instituten kultamitali (1946)

### Nimikkokohteet

Spencer Jonesin mukaan on nimetty:

* Spencer Jones, Kuun kraatteri
* Jones, Marsin kraatteri
* 3282 Spencer Jones, asteroidi

Lähteet
-------

1. ↑  GRO Register of Births: JUN 1890 1a 111 KENSINGTON - Harold Spencer Jones (forenames = Harold Spencer, surname = Jones)
2. ↑  Biographical Memoires, Fellows of the Royal Society: Harold Spencer Jones Royal Society. Viitattu 28.10.2013.
3. ↑  title=Harold Spencer Jones - JSTOR jstor.org. Viitattu 28.10.2013.
4. ↑  W. M. Smart: Sir Harold Spencer Jones, 1890-1960.  *Journal of the Royal Astronomical Society of Canada]]*, Kesäkuu 1961, nro 55, s. 117. Artikkelin verkkoversio.
5. ↑  Morgan, C. and Langford D.: *Facts and Fallacies*, Webb & Bower, 1981
6. ↑  Predictions - Quotes ETNI - English Teachers Network.  Arkistoitu 5.10.2013. Viitattu 28.10.2013.

Aiheesta muualla
----------------

* Online luettelo Spencer Jonesin muistiinpanoista (osa Greenwichin kuninkaallisen observatorion arkistoa Cambridgen yliopiston kirjastossa)
**Sean Richard Sellers** (18. toukokuuta 1969 – 4. helmikuuta 1999) oli yhdysvaltalainen, jonka Oklahoma teloitti 16-vuotiaana tehdyistä murhista. Sellers oli yksi niistä 22:sta henkilöstä, jotka Yhdysvalloissa teloitettiin vuoden 1976 jälkeen alaikäisenä tehdyistä rikoksista. Vuonna 2005 tehty korkeimman oikeuden päätös lopulta kielsi alaikäisten rikoksentekijöiden teloittamisen.

Sellers oli ensimmäinen Oklahoman vuoden 1976 jälkeen teloittama alaikäinen rikoksentekijä. Toinen ja viimeinen oli Scott Hain (k. 2003), joka oli samalla koko Yhdysvaltain viimeinen alaikäisenä tehdyistä rikoksista teloitettu henkilö.

Rikos, tuomio ja vankeus
------------------------

8. syyskuuta 1985 Sellers surmasi Oklahoma Cityssä Circle K:n myyjän, joka oli kieltäytynyt myymästä hänelle olutta. 5. maaliskuuta 1986 Sellers surmasi äitinsä ja isäpuolensa, kun nämä nukkuivat kotonaan Oklahoma Cityssä. Sellers yritti saada ulkopuolisen tunkeutujan näyttämään kaksoismurhan tekijältä.

Sellers pidätettiin ja tuomittiin kuolemaan vuonna 1986. Hän väitti olleensa teot tehdessään saatananpalvoja ja demonien vallassa. Vankilassa hän ilmoitti kääntyneensä kristityksi.

Sellers sai vankeusaikanaan medianäkyvyyttä, ja hänen ystävänsä perustivat hänen puolestaan kotisivut nettiin. Hän kirjoitti runoja ja rakkaustarinoita sisältäneen *Shuladore*-kirjan, joka julkaistiin omakustanteisena. Kristillinen kustantamo julkaisi Sellersin omaelämäkerran *Web of Darkness* (1999). 

Tuomiosta valittaessaan Sellers yritti vedota dissosiatiiviseen identiteettihäiriöön.

### Teloitus

Sellers teloitettiin myrkkyruiskeella 4. helmikuuta 1999. Hän oli kuollessaan 29-vuotias. Myrkyn alettua virrata hänen suoniinsa hän lauloi ylistystä: "*Set my spirit free that I might praise thee. Set my spirit free that I might worship thee.*"

Lähteet
-------

1. ↑  Former Satanist Sean Sellers Executed in Oklahoma for Murders Watchman Expositor. Viitattu 29.9.2009. (englanniksi)
**Valeri Viktorovitš Ljukin** (ven. Валерий Викторович Люкин, s. 17. marraskuuta 1966 Aqtöbe, Kazahstanin SNT, Neuvostoliitto) on Neuvostoliittoa edustanut entinen telinevoimistelija ja olympiavoittaja. Hän asuu nykyisin Yhdysvalloissa, jossa hän toimii voimisteluvalmentajana.

Ljukin saavutti neljä mitalia Soulin 1988 olympialaisten telinevoimistelussa. Hän voitti kultaa joukkuekilpailussa ja rekillä sekä saavutti hopeaa moniottelussa ja nojapuilla. Renkailla hän sijoittui neljänneksi ja hevosella viidenneksi.

Ljukin voitti viisi Euroopan-mestaruutta Moskovassa 1987 eikä jäänyt kisoissa millään telineellä mitalitta. Hän sai kultaa moniottelussa, permannolla, nojapuilla, hevosella ja rekillä, hopeaa renkailla sekä pronssia hypyssä. Hän voitti maailmanmestaruuden joukkuekilpailussa Rotterdamissa 1987 ja Indianapolisissa 1991. Lisäksi hän saavutti moniottelussa MM-pronssia vuonna 1991.

Valeri Ljukinin vaimo Anna Kotšneva voitti maailmanmestaruuden rytmisessä voimistelussa. Heidän tyttärensä Nastia Liukin voitti olympiakultaa telinevoimistelussa Yhdysvaltoja edustaen.

Lähteet
-------

* Valeri Ljukinin olympiasijoitukset Sports Reference LLC.  Arkistoitu 3.10.2016. Viitattu 28.4.2010. (englanniksi)
* Sports123.com: Voimistelutilastot *sports123.com*. Viitattu 28.4.2010. (englanniksi)
* Valeri Ljukin WOGA:n sivuilla *woga.net*.  Arkistoitu 24.12.2008. Viitattu 28.4.2010. (englanniksi)

Aiheesta muualla
----------------

* Ljukin(Animaatio) (englanniksi)
**Bertil "Masen" Karlsson** (1. tammikuuta 1938 – 9. maaliskuuta 2011) oli ruotsalainen jääkiekkoilija, pelipaikaltaan puolustaja.

Karlsson pelasi suurimman osan edustusjoukkueuraansa, 1950-luvulta alkaen, gävleläisseura Strömsbro IF:ssä, joka oli myös hänen kasvattajaseuransa. Vuonna 1968 hän siirtyi kahdeksi kaudeksi toiseen gävleläisseuraan Brynäs IF:ään, jossa oli voittamassa vuonna 1970 Ruotsin jääkiekkomestaruutta. Kovaotteisena puolustajana tunnettu Karlsson toimi myöhemmin yhden kauden Storviks IF:n pelaajavalmentajana ja muutaman vuoden Strömsbro IF:n päävalmentajana.

Karlsson edusti Ruotsin jääkiekkomaajoukkuetta kolmissa jääkiekon maailmanmestaruuskilpailuissa, ensimmäisen kerran Prahassa 1959. Colorado Springsissä 1962 hän oli voittamassa maailmanmestaruutta ja Tukholmassa 1963 MM-hopeaa. Yhteensä hän pelasi maansa maajoukkueessa 66 A-maaottelua, viisi B-maaottelua ja kaksi nuorten maaottelua.

Bertil Karlssonin kymmenen vuotta nuorempi veli Torsten Karlsson pelasi niin ikään jääkiekkoa Strömsbro IF:n edustusjoukkueessa.

Lähteet
-------

1. 1 2  1962 champ passes away *iihf.com*.  11.3.2011. IIHF. Viitattu 18.3.2011. (englanniksi)
2. 1 2  En stor spelare har gått ur tiden *brynas.se*.  11.3.2011. Brynäs IF. Viitattu 18.3.2011. (ruotsiksi)[vanhentunut linkki]
3. 1 2 3  Johansson, Ronnie: Old School - Bertil "Masen" Karlsson *Hockeysverige.se*.  23.11.2008. NewsMe. Viitattu 18.3.2011. (ruotsiksi)
4. ↑  Schüllerquist, Lennart: EN AV KLUBBENS STÖRSTA ... *lagsidan.se/stromsbroif*.  14.3.2011. Strömsbro IF. Viitattu 18.3.2011. (ruotsiksi)[vanhentunut linkki]

Aiheesta muualla
----------------

* Bertil Karlsson *Elite Prospects*. Everysport Media Group AB.  (englanniksi)
**Timo Iljina** (s. 6. kesäkuuta 1966 Oulu) on suomalainen entinen jääkiekkoilija. Hän pelasi hyökkääjänä jääkiekon SM-liigassa 146 ottelua ja teki niissä tehot 25+40=65.

Ura
---

Iljina on Oulun Kärppien kasvatti. Hän debytoi SM-liigassa kaudella 1984–1985. Washington Capitals varasi hänet numerolla 143 kesällä 1986, muttei Iljina pelannut Pohjois-Amerikassa. 

Vuonna 1986 Iljina voitti SM-pronssia ja 1987 hopeaa. Hän teki läpimurtonsa SM-liigassa kaudella 1987–1988 Iljinan tehdessä tehot 17+15=32. Iljina oli joukkueen kolmanneksi paras pistemies Markku Kyllösen kanssa ja toiseksi paras maalintekijä Kai Suikkasen kanssa. Hän edusti Kärppiä kevääseen 1989 asti, kunnes joukkue putosi I-divisioonaan. Iljina oli kaudella 1988–1989 tehoilla 8+22=30 Kärppien sisäisen pistepörssin kolmas Juha Riihijärven ja Matti Veivon jälkeen sekä sisäisen syöttöpörssin toinen Riihijärven jälkeen.

Kaudeksi 1989–1990 Iljina siirtyi Jokipoikien riveihin. Hän joutui kokemaan toisen kerran peräkkäin, kun hänen edustamansa joukkue putosi I-divisioonaan. Iljina jatkoi vielä seuraavan kauden sarjatasoa alempana.

Iljina pelasi kauden 1992–1993 II-divisioonaa SaPKon riveissä, jonka jälkeen hän lopetti uransa.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 1984–1985 | Kärpät | SM-liiga | 1 | 0 | 0 | 0 | 0 | – | – | – | – | – |
| 1985–1986 | Kärpät | SM-liiga | 29 | 1 | 2 | 3 | 12 | 5 | 0 | 0 | 0 | 0 | JMM | 7 | 1 | 4 | 5 | 6 |
| 1986–1987 | Kärpät | SM-liiga | 28 | 5 | 4 | 9 | 4 | 3 | 0 | 0 | 0 | 0 |
| 1987–1988 | Kärpät | SM-liiga | 44 | 17 | 15 | 32 | 14 | – | – | – | – | – |
| 1988–1989 | Kärpät | SM-liiga | 43 | 8 | 22 | 30 | 20 | – | – | – | – | – |
| 1989–1990 | Jokipojat | SM-liiga | 44 | 2 | 19 | 21 | 23 | – | – | – | – | – |
| 1990–1991 | Jokipojat | I-divisioona | 41 | 15 | 29 | 44 | 16 | – | – | – | – | – |
| 1992–1993 | SaPKo | II-divisioona | 13 | 8 | 15 | 23 | 8 | 26 | 14 | 21 | 35 | 18 |
| 6 kautta | yhteensä | SM-liiga | 189 | 33 | 62 | 95 | 73 | 8 | 0 | 0 | 0 | 0 |

Lähteet
-------

* Timo Iljina The Internet Hockey Databasessa (englanniksi)
* Timo Iljina Eurohockey-sivustolla (englanniksi)
* Timo Iljina *Elite Prospects*. Everysport Media Group AB.  (englanniksi)
Veikko Haukkavaaran Varvara Schantinia esittävä veistos Haminassa.
**Varvara Schantin** (1870–1941) oli venäläissyntyinen haminalainen, joka ryhtyi yrittäjäksi myymällä Aholaisen leipomotuotteita Reserviupseerikoulun upseerioppilaille sen kurssi numero 22:sta alkaen. Varvara Schantinille on pystytetty teräksinen veistos Haminan Kadettikoulunkadulle lähelle vallisarvea viestikomppanian ja sotilaskodin väliselle osuudelle. Veistoksen teettivät Veikko Haukkavaaralla Reserviupseerikoulun upseerioppilaskurssi 25:n entiset upseerioppilaat. Veistos paljastettiin 1972.

Teräkseen valetun veistoksen paljastamisen osallistui leipomosukuun kuuluva Lyyli Aholainen. Varvara Schantinista on tehty myös Haminan teatterissa monologiesitys. Laulaja Veikko Lavi levytti vuonna 1978 laulun nimeltä *Pullamummo Varvaara*.

Hänen mukaansa on nimetty myös Haminan Sotilaskodin käytössä oleva RUK:n oppilaskunnan kanssa yhteistyössä hankittu sotilaskotiauto Varvara.

Lähteet
-------

1. ↑
2. ↑   (Arkistoitu – Internet Archive)

Aiheesta muualla
----------------

* Lappeenrannan seudun veteraaniopettajat ry [vanhentunut linkki] Varvara Schantinin veistos

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Kansallisbiografia
* Biografiasampo

 |

 |
**Carl Christian (Calle) Johansson** (s. 14. helmikuuta 1967 Göteborg, Ruotsi) on ruotsalainen entinen NHL-puolustaja.

Buffalo Sabres varasi Johanssonin 1.kierroksella vuonna 1985 varaustilaisuuden 14. pelaajana. 17 kauden mittaisella NHL-urallaan Johansson pelasi 1110 ottelua joissa saalisti 119 maalia ja 416 syöttöä.

Ura
---

Ensimmäiset pääsarjatason ottelunsa Johansson pelasi Ruotsin Elitserienissä Frölundan joukkueessa kaudella 1983-84. Samana vuonna hän myös edusti Ruotsia alle 18-vuotiaiden EM-turnauksessa. Kahden Frölunda-kauden jälkeen Johansson siirtyi Björklöveniin pelaten siellä kaksi seuraavaa kautta. Jälkimmäinen kausi toi mukanaan Elitserienin mestaruuden. Molemmilla kausilla hän myös mahtui alle 20-vuotiaiden MM-joukkueeseen.

Neljän Elitserien kauden jälkeen Johansson siirtyi NHL:n Buffalo Sabresin riveihin. Buffalossa Johansson pelasi yhden täyden kauden 1987-88 ja suurimman osan seuraavaakin kautta ennen kuin hänet treidattiin Washington Capitalsin joukkueeseen. Buffalo luopui kaupassa Johanssonin ohella kesän 1989 toisen kierroksen varausoikeudesta ja sai vastineeksi maalivahti Clint Malarchukin, puolustaja Grant Ledyardin sekä kesän 1991 kuudennen kierroksen varausvuoron. Johansson pelasi suurimman osan urastaan Washingtonin joukkueessa ja pääsi keväällä 1998 jopa Stanley Cup finaaleihin.

Välittömästi lopetettuaan pelaajauransa kevääseen 2003 Johansson toimi Washington Capitalsin Euroopan kykyjenetsijänä, mutta teki vielä keväällä 2004 lyhyen kahdeksan ottelun comebackin Toronto Maple Leafsin paidassa. Kaudella 2006-2007 Johansson toimi Frölunda Indiansin apulaisvalmentajana, mutta sai tehdä kesken kauden tilaa Benny Westblomille.

### Maajoukkueura

Nuorten maajoukkueiden ohella Johansson edusti Ruotsia vuoden 1991 Canada Cupissa, kevään 1991 ja 1992 MM-turnauksissa, vuoden 1996 World Cupissa sekä 1998 Olympiaturnauksessa. Yhteensä tilille kertyi 23 ottelua miesten arvoturnauksissa joissa syntyi tehot 3+8.

Elitserien-mestaruuden lisäksi Johanssonin palkintokaapissa on U18 EM-kisojen kultamitali vuodelta 1985, U20 MM-kisojen pronssimitali ja parhaan puolustajan palkinto vuodelta 1987 ja miesten MM-kulta vuosilta 1991 ja 1992.

|  |  |  |
| --- | --- | --- |
| Edeltäjä:**Tomas Sandström** | **Viking Awardin voittaja**1992 | Seuraaja:**Mats Sundin** |
PAN Parks -logoPAN Parks -logo
**PAN Parks** (Protected Area Network) on WWF:n vuonna 1997 perustama hanke, jossa pyritään parantamaan Euroopan kansallispuistojen hallintaa luonnonsuojelun ja kestävän matkailun näkökulmasta. PAN Parks on maailman ensimmäinen kolmannen osapuolen sertifikatio järjestelmä, World Commission on Protected Areas (WCPA) alaisena.

Hankkeen perusti WWF vuonna 1997 yhteistyössä saksalaisen yrityksen kanssa. Ensimmäiset vuodet käytettiin strategian kehittämiseen ja vahvan institutionaalisen aseman vahvistamiseen, jolla Pan Parks sai laajaa kansainvälistä arvotusta sekä tukea.

Vuonna 2002 valittiin ensimmäiset puistot mukaan verkostoon Suomesta, Puolasta ja Ruotsista. Vuoteen 2011 mennessä on tarkoitus että 18 puistolla on PAN Parks sertifikaatti.

Oulangan kansallispuisto sai merkin vuonna 2002 ja Saaristomeren kansallispuisto 2007 ensimmäisenä mereisenä kansallispuistona.

Puistot
-------

* Saaristomeren kansallispuisto, Suomi
* Bieszczadyn kansallispuisto, Puola
* Bordžomi-Kharagaulin kansallispuisto, Georgia
* Keski-Balkanin kansallispuisto, Bulgaria
* Fulufjälletin kansallispuisto, Ruotsi
* Majellan kansallispuisto, Italia
* Oulangan kansallispuisto, Suomi
* Paanajärven kansallispuisto, Venäjä
* Peneda-Gerêsin kansallispuisto, Portugali
* Retezatin kansallispuisto, Romania
* Rilan kansallispuisto, Bulgaria

Lähteet
-------

1. ↑  Vision PAN Parks. Viitattu 2.10.2009. (englanniksi)
2. ↑  Verification PAN Parks. Viitattu 2.10.2009. (englanniksi)
3. 1 2  History PAN Parks. Viitattu 2.10.2009. (englanniksi)
4. ↑  Saaristomeren kansallispuistolle kansainvälinen PAN Parks -merkki  17.6.2008. Metsähallitus. Viitattu 2.10.2009. [vanhentunut linkki]
5. ↑  Certified PAN Parks PAN Parks. Viitattu 2.10.2009. (englanniksi)

Aiheesta muualla
----------------

* PAN Parksin kotisivut (englanniksi)
* Mikä tekee Oulangasta PAN Park -puiston? PAN Parks.  [vanhentunut linkki]
**Víctor Manuel Casadesús Castaño** (s. 28. helmikuuta 1985 Palma, Espanja) on espanjalainen jalkapalloilija. Hän edustaa Espanjan Primera Divisiónissa pelaavaa Levantea ja on pelipaikaltaan hyökkääjä.

Ura
---

Víctor on kotikuntansa Mallorcan kasvatti. Hän teki ensiesiintymisensä edustusjoukkueessa 17. huhtikuuta 2005 kotiottelussa Valenciaa vastaan. Seuraavina kausina hän osoittautui hyödylliseksi hyökkäyspään pelaajaksi joukkueessa.

Kauden 2007–2008 hän aloitti Mallorcassa, mutta siirtyi sen puolivälissä loppukauden kestävällä lainasopimuksella Segunda Divisiónissa pelanneeseen Real Sociedadiin. Hän pelasi joukkueessa 18 ottelua ja teki niissä kuusi maalia. Baskiseura epäonnistui kuitenkin lopulta tavoitteessaan palata maan pääsarjaan Primera Divisióniin seuraavaksi kaudeksi.

Víctor palasi lainapestin jälkeen kasvattajaseuraansa, mutta elokuussa 2008 hänet lainattiin jälleen tällä kertaa Gimnàstic Tarragonaan. Hän teki kauden aikana 13 maalia, joka oli hänen oma henkilökohtainen yhden kauden maaliennätys.

Kaudeksi 2009–2010 hän palasi Mallorcaan, jossa hänen roolikseen muodostui lähinnä olla vaihtohyökkääjänä. Hän sai kuitenkin enemmän vastuuta Copa del Reyn otteluissa. 14. tammikuuta 2010 hän teki cup-ottelussa tärkeän osuman Rayo Vallecanoa vastaan.

Aiheesta muualla
----------------

* Víctorin tilastot BDFutbol-sivustolla (englanniksi)

Levante – Primera División
1 Jesús |
2 I. López |
3 Toño |
4 Navarro |
5 Uche |
6 Vyntra |
7 Barral |
8 El Zhar |
9 Martins |
10 R. García |
11 Morales |
12 Juanfran |
13 Mariño |
14 Ramis |
15 Nikos |
16 El Adoua |
17 Xumetra |
18 Víctor |
19 P. López |
20 V. Pérez |
21 Ivanschitz |
22 Sissoko |
23 Diop |
24 Simão |
25 José Mari |
26 Camarasa |
30 Jason |
Valmentaja Alcaraz
**Carl Alfred Cavén**, sukunimi esiintyy myös muodossa *Caween* (29. huhtikuuta 1836 Tyrväntö – 12. elokuuta 1912 Hämeenlinna) oli suomalainen arkkitehti. Cavén suunnitteli useita rakennuksia Hämeenlinnaan ja lisäksi hän laati asemakaavoja muun muassa Hämeenlinnaan (1887) ja Lahteen.

Cavénin vanhemmat olivat lipunkantaja, maanviljelijä Karl Fredrik Cavén ja Juliana Gustava Burgman. Cavén kävi Hämeenlinnan yläalkeiskoulun ja pääsi ylioppilaaksi 1856. Hän opiskeli arkkitehdiksi intendenttikonttorissa 1855 ja valmistui Tukholman taideakatemiasta vuonna 1866. Opiskelun ohella Cavén toimi kiertävänä valokuvaajana ja arkkitehtien piirtäjänä. Hän teki 1874 ja 1875 opintomatkoja Keski-Eurooppaan ja oleskeli vuoden ajan Pariisissa.

Cavén toimi Hämeen läänin virkaatekevänä lääninkonduktorina vuosina 1860–1862 ja yleisten rakennusten ylihallituksen ylimääräisenä arkkitehtina vuodesta 1867 sekä oli Mikkelin läänin lääninrakennuskonttorin virkaatekevänä esimiehenä vuosina 1867–1869. Cavén toimi sitten Hämeen läänin apulaisarkkitehtina vuosina 1869–1873 ja sen jälkeen hän oli yleisten rakennusten ylihallituksen toisena arkkitehtina ja Hämeen lääninrakennuskonttorin johtajana 1876–1907.

Carl Alfred Cavén oli naimisissa vuodesta 1898 Adèle Lovisa Walhemin kanssa.

Rakennuksia
-----------

Kenkäveronniemen pappila Mikkelissä.
* Hämeenlinnan lääninvankila 1860-luvulla
* Kenkäveronniemen pappila, Mikkeli 1869
* Hämeenlinnan Myllymäen kasarmirakennukset 1880-luvulla
* Hämeenlinnan vanha koulu, Saaristenkatu 1881, 1884
* Uuraisten kirkon kellotapuli 1882
* Kuhmoisten kirkon korjaus 1884–1885
* Korpilahden kirkon kellotapuli 1885
* Hämeenlinnan raatihuone 1887
* Hämeenlinnan vanha palokuntatalo 1891
* Rengon Pyhän Jaakon kirkon korjaus 1895
* Oluttehtailija J. F. Schmausserin talo, Hämeenlinna 1903, yhdessä Henrik R. Helinin kanssa
* Hämeenlinnan Puhelinyhdistyksen talo, purettu
* Kauppias Nybergin talo, Hämeenlinna, purettu
* Cavénin oma asuintalo, Arvi Kariston katu 6, Hämeenlinna, purettu 1963

Lähteet
-------

* CAVEEN (Cavén) Karl Alfred. *Ylioppilasmatrikkeli 1853–1899*. Helsingin yliopiston verkkojulkaisu.
* Häme-Wiki : Alfred Cavén (Arkistoitu – Internet Archive)
* Kuka, Mitä, Lahti : Cavén, Carl Alfred (1836-1912) (Arkistoitu – Internet Archive)

### Viitteet

1. ↑  Kenkäveronniemen pappila *Valtakunnallisesti merkittävät rakennetut kulttuuriympäristöt RKY*.  22.12.2009. Museovirasto. Viitattu 12.8.2020.

Aiheesta muualla
----------------

* Cavénin laatima Hämeenlinnan asemakaava vuodelta 1887 (Hämeenlinnan Lydia) (Arkistoitu – Internet Archive)
**Konstantin Erich Wilhelm Graudus** (s. 4. elokuuta 1965, Gütersloh) on saksalainen televisio- ja elokuvanäyttelijä.

Konstantin Graudus tuli tunnetuksi kotimaassaan hänen esiinnyttyään TV-sarjoissa *Adelheid und ihre Mörder* ja *Doppelter Einsatz*. Kansainväliseen tietoisuuteen hän nousi esitettyään pääosan lyhytelokuvassa *Staplerfahrer Klaus*, josta tuli yksi genrensä, parodisen kauhuelokuvan klassikoista. Euroopan saksankielisissä maissa jo vuosikymmeniä suosittuna pysyneessä rikossarjassa *Tatort* hän esitti siepatuksi joutunutta tennispelaajaa. Uransa alkuvaiheissa Konstantin Graudus esitti TV-elokuvassa *Moffengriet* saksalaista rivisotilasta, joka rakastuu hollantilaiseen tyttöön.
Graudus on toiminut myös ääninäyttelijänä esiintyen muiden muassa Brad Dourifina elokuvassa *Der Wüstenplanet* ja Michael Imperiolina TV-sarjassa *Sopranos*.

Konstantin Graudus tunnetaan myös menestyksekkäänä hevosten kasvattajana. Nyttemmin hän on ryhtynyt kasvattamaan myös irlantilaisperäistä dexter-karjaa. Graudus asuu Hampurissa, Neuenfelden kaupunginosassa. Hänen perheeseensä kuuluu vaimon ja pojan lisäksi neljä koiraa.

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Saksa
* Yhdysvallat
* Tšekki

 |
|  |
| Taiteenala | 
* MusicBrainz

 |
|  |
| Henkilöt | 
* Deutsche Synchronkartei
* Deutsche Biographie

 |
|  |
| Muut | 
* IdRef

 |

 |